text: Tragisk arbejdsulykke har kostet en mand livet
  24 august 2016 kl. 12.57
  En medarbejder fra virksomheden Ewers på Gammelhavn i Aabenraa er faldet ned fra en lift, og hans liv stod ikke til at redde.
  Politiet fik onsdag kl.11.12 en melding om, at der var sket en arbejdsulykke på virksomheden Ewers på Gammelhavn i Aabenraa.
  Her havde en mandlig medarbejder været ude for en arbejdsulykke. Ambulance, læge og lægehelikopter var på ulykkestedet, men der var ikke noget at gøre, og manden blev erklæret død på stedet.
  - Det, vi ved, er, at manden var i en silo, hvor han stod på en lift. Her faldt han 4-6 meter ned og landede på et betongulv, siger Henning Markussen, politikommissær ved Aabenraa Lokalpoliti, til TV SYD.
  Den afdøde medarbejder var 57 år og fra Aabenraa. Sagen vil nu blive undersøgt nærmere af Arbejdstilsynet, der skal se på omstændighederne ved ulykken.
  - Arbejdstilsynet er underrettet, og de skulle være på stedet nu, siger Henning Markussen.
  